
ДЕЧИЈА НЕДЕЉА ОБЕЛЕЖЕНА ПОСЕТОМ КАБИНЕТА ГРАДОНАЧЕЛНИКА ЛЕСКОВЦА
Традиционално у оквиру Дечје недеље кабинет градоначелника Лесковца посетила су деца предшколског узраста, као и ученици основних и средњих школа. Они су се, под овогодишњим слоганом „Имам право да се играм, да се смејем, маштам, стварам – и у бољи свет претварам“, обишли поред кабинета и  свечану и салу Скупштине града. Као домаћин добродошлицу им је пожелео градоначелник Горан Цветановић, које каже да је дечија недеља посебан тренутак када се сви заједно подсећамо на оно што и сами понекад заборавимо – да је дечији осмех најлепши украс једног града, а дечија срећа његово највеће богатство.

„Драга децо, ви сте наша садашњост и наша будућност. Сваки ваш корак, свако питање, свака игра подсећа нас одрасле да свет треба да буде сигурно и топло место у коме свако дете може да расте слободно, радознало и безбрижно. На нама одраслима је да вас чувамо, да вам пружимо подршку и љубав, и да учинимо све да одрастате у сигурном, здравом и срећном окружењу.  Ваше жеље, ваше идеје и снови су наш путоказ и обавеза. Драга децо, желим да запамтите једно – чувајте своје снове, не престајте да се играте и увек верујте у себе. Свет је леп управо зато што га ви гледате срцем. Хвала вам што нас учите како се искрено радује, како се безусловно воли и како се верује у лепо.“
Нису изостали ни поклони најмлађих. Малишани из вртића „1001 Радост“ даривали су градоначелнику макету брда Хисар, док су деца вртића „Звездица“ градоначелнику поклонила глобус уз поруку да га овај глобус подсећа на свет пун могућности који се отвара пред сваким дететом и на његов  допринос у афирмацији Лесковца у целом свету, а перо на одговорност и мудрост потребну да тај свет чинимо бољим местом за одрастање најмлађих.

Било је и питања, а једно се односило на то када ће ОШ „Свeтозар Марковић“ добити мензу. Градоначелник је појаснио да, пре свега, по закону је то забрањено.

„Раније су биле мензе, а нови критеријуми за исхрану су много строжији, да не би долазило до разних здравствених проблема. Зато се сада школе снабдевају само из објеката који су регистровани за исхрану, као што је Дом ученика. Ми кад смо били мали и кад смо ишли у ту школу, имали смо неки оброк, биле је то интересантно дешавање, али у међувремену су се закони пооштрили, тако да је то сада много другачије. Ако некада то буде, биће за све школе, или као што је до сада, да се дистрибуција хране одвија из установа регистрованих за исхрану. То је врло осетљиво, нарочито када су деца у питању, а знамо да и играонице које праве прославе за децу, торта која се донесе мора да буде верификована одакле је узета, ко је направио...“
Јасмина Ивановић, шеф Одељења за општу управу и заједничке послове, упознала је госте са дешавањима у Свечаној сали и објаснила им како долази до закључења брака, матичне књиге и књиге венчаних, док су поједини имали прилике и да седну у градоначелникову фотељу.

